37.		Žiadosť o vydanie súhlasu správcu dane
			so zápisom v obchodnom registri
			(§ 54 ods. 1 a 2 zákona č. 563/2009 Z. z. o správe daní – DP)
TEXOM, s.r.o., Matičné námestie 35, 953 01 Zlaté Moravce 
						Daňový úrad NITRA 
						kontaktné miesto Zlaté Moravce
Zlaté Moravce, 25. 4. 2022 				Hviezdoslavova 183, 953 01 Zlaté Moravce 

Vec:		Žiadosť o súhlas správcu dane so zápisom v obchodnom registri 
V nadväznosti na § 54 ods. 1 a 2 zákona č. 563/2009 Z. z. - daňový poriadkom žiadame o vydanie písomného súhlasu k návrhu so zápisom v obchodnom registri v súlade s § 115 a § 117 OZ za účelom zápisu zmeny údajov o obchodnom podiele spoločníkov alebo jedného zo spoločníkov v tejto spoločnosti.
Naša spoločnosť nemá voči daňovému úradu a colnému úrad žiadne daňové a colné nedoplatky.
JUDr. Miroslav Klieštik, v.r.
Príloha: 	konateľ spoločnosti
1.	Návrh na zmenu zápisu v obchodnom registri 
Poznámka k vydaniu súhlasu správcu dane na výmaz z obchodného registra
Postup správcu dane k vydaniu súhlasu so zápisom v obchodnom registri upravuje § 54 daňového poriadku.
Podľa § 54 daňového poriadku, na žiadosť daňového subjektu správca dane vydá písomný súhlas so zápisom v obchodnom registri, ak výška daňového nedoplatku a nedoplatku na cle nepresahuje 170 €; na tento účel sa za daňový nedoplatok považuje aj daňový nedoplatok postúpený podľa § 86 daňového poriadku, ktorý v čase vydania potvrdenia nezanikol.
Ust. § 86 daňového poriadku upravuje spôsob postúpenia daňového nedoplatku daňovým úradom alebo colným úradom právnickej osobe so 100 %-tnou účasťou štátu určenej ministerstvom na vymáhanie daňových nedoplatkov.
Správca dane, ktorým je daňový úrad alebo colný úrad, vydá do piatich pracovných dní od podania žiadosti písomný súhlas so zápisom v obchodnom registri, ak daňový subjekt nemá daňový nedoplatok alebo nedoplatok na cle, ak jeho výška v úhrne je menej ako 170 €. 
Súhlas správcu dane v súvislosti so zápisom v obchodnom registri podľa § 54 ods. 1 daňového poriadku sa odkazuje na § 105b, 115 a 117 Obchodného zákonníka (OZ).
Aj táto žiadosť je podaním, ktorú správca dane posudzuje podľa jeho obsahu, pričom musí byť jasné, kto ju podáva, v akej veci a čo sa navrhuje. Dôvod podania je potrebné v žiadosti uviesť, že ide napr. o udelenie súhlasu správcu dane v súlade, s § 105b OZ o založenie spoločnosti, alebo o udelenie súhlasu v súlade s § 115 a § 117 OZ za účelom zápisu zmeny údajov o obchodnom podiele spoločníkov alebo jedného zo spoločníkov v tejto spoločnosti.
Ak má táto žiadosť z hľadiska správcu dane nedostatky, pre ktoré nie je žiadosť spôsobilá na prerokovanie – vybavenie, vyzve správca dane žiadateľa (daňový subjekt) žiadosti o doplnenie.
Pri udelení súhlasu pre účely § 105b OZ, pokiaľ je zakladateľom spoločnosti s ručením obmedzeným fyzická osoba alebo právnická osoba, a tieto osoby sú podľa 4 ods. 2 písm. c) daňového poriadku daňovým subjektom, pri podaní žiadosti o vydanie súhlasu so založením spoločnosti, správca dane preveruje, či voči týmto daňovým subjektom eviduje daňové nedoplatky k dátumu vydania súhlasu. Vydanie súhlasu správcom dane sa vzťahuje aj na prípady, keď dochádza k zmene o výšky obchodného podielu spoločnosti medzi spoločníkmi. Vydanie súhlasu na zmenu obchodného podielu v spoločnosti bezprostredne nadväzuje na novelizované ustanovenia § 117 OZ.
Ustanovenie § 117 OZ pojednáva o rozdelení obchodného podielu spoločnosti, pričom toto rozdelenie musí byť v takom pomere, aby výška vkladu po zmene obchodného podielu bola zachovaná; minimálna výška na jedného spoločníka podľa § 109 ods. 1 OZ je vo výške 750 €.
Žiadosť o súhlas správcu dane pri vykonaní zmeny obchodného podielu, t. j. pri prevode, rozdelení väčšinového podielu majú povinnosť len spoločnosti s ručením obmedzeným; súhlas správcu dane sa nevyžaduje pri založení verejnej obchodnej spoločnosti, komanditnej spoločnosti a akciovej spoločnosti.
Podľa § 115 ods. 7 OZ väčšinovým obchodným podielom na vydanie súhlasu správcu dane sa považuje obchodný podiel, ktorý vzhľadom na pomer hodnoty vkladu spoločníka k výške základného imania spoločnosti spoločníkovi priznáva aspoň polovica všetkých hlasov alebo obchodný podiel, s ktorým spája aspoň polovicu všetkých hlasov spoločenská zmluva.
Poznámka
S účinnosťou od 1. 1. 2020 bol z § 54 daňového poriadku vypustený odsek 3, ktorý upravoval vydanie písomného súhlasu na základe žiadosti daňového subjektu k návrhu na výmaz daňového subjektu z obchodného registra. Jeho vypustenie súviselo s novelou §75j ods. 2 OZ, podľa ktorého sa táto povinnosť preniesla na likvidátora. Likvidátor k návrhu na výmaz spoločnosti z obchodného registra je povinný predložiť aj písomné vyhlásenie o neexistencii daňového nedoplatku, a že daňová kontrola neprebieha.